**Uporaba metode študija primera pri študentih s posebnimi potrebami**

Pri metodi študija primera se študenti srečajo z različnimi avtentičnimi in resničnimi primeri, ki jim lahko vsaj delno prikažejo realnost njihovega bodočega dela, vendar lahko nekaterim študentom s posebnimi potrebami ta metoda predstavlja velike izzive.

Izzivi pri samostojnem delu

Študija primera zahteva od študentov temeljito analizo zapletenega primera in odgovore na odprta vprašanja oziroma rešitev problema, pri katerem je praviloma možnih več rešitev. Nekateri študenti s posebnimi potrebami lahko imajo težave že z razumevanjem samega primera, njegovih glavnih idej, z odkrivanjem in razvijanjem samega problema oziroma vprašanj, ki izhajajo iz primera, npr. študenti z disleksijo, gluhi študenti, študenti z Aspergerjevim sindromom, študenti z motnjami avtističnega spektra. Tudi povezava primera s preteklimi izkušnjami in s teoretičnimi dognanji predmeta lahko tem študentom povzroča težave. Težave lahko imajo tudi z razumevanjem besed ali abstraktnih pojmov primera, zato priporočamo, da jim ponudite pomoč in njihovo razlago. Če je možno, pripravite slovar z razlagami.

Priporočamo tudi, da jim predstavite osnovne metode/tehnike za analizo primerov, kot so priprava povzetkov, diagrami, miselni vzorci, odprta vprašanja ipd. Izdelki študentov vam bodo kasneje ponudili vpogled v njihovo razumevanje tematike, na podlagi katerega jim boste lahko podali konkretne predloge in usmeritve za nadaljnje delo na primeru.

Premislite, ali je izvedljivo, da pripravite krajše, manj zapletene primere, brez raznih skritih pomenov, abstrakcij ipd.

Tudi nekateri študenti s težavami v duševnem zdravju lahko naletijo na izzive z organizacijo dela in analizo primera zaradi težav z zbranostjo ali pomanjkanjem motivacije oziroma volje. Priporočamo, da jim jasno sporočite, da se lahko kadarkoli obrnejo na vas, če bi potrebovali pomoč pri opravljanju naloge.

Iz zgoraj navedenih razlogov potrebujejo študenti s posebnimi potrebami več časa, da raziščejo in analizirajo študijo primera. Omogočite jim dovolj časa za delo in po potrebi podaljšajte rok oddaje. Če je naloga načrtovana med semestrom, bo študentom s posebnimi potrebami v pomoč tudi predhodna informacija o izvedbi, da si lahko aktivnosti lažje načrtujejo.

Če načrtujete delo v paru ali skupini, dajte študentom s posebnimi potrebami možnost, da sami izberejo, s kom bodo sodelovali in delali. Če nimajo predloga in študente poznate, za sodelovanje izberite študente, ki imajo čut za potrebe drugih in radi pomagajo vrstnikom.

V primeru, da bodo študenti oddali študij primera v pisni obliki, spreglejte slovnične in pravopisne napake pri študentih z disleksijo ter gluhih in naglušnih študentih.

Priporočila za gradiva

Pri gradivih bodite pozorni, da lahko študenti s posebnimi potrebami preberejo informacije oziroma besedila, ki jih potrebujejo pri delu.

Najučinkoviteje je deljenje elektronska gradiva v Microsoft Wordu, saj si študenti v tem programu najlažje prilagodijo besedilo glede na svoje individualne potrebe (npr. lahko si spremenijo barvo ozadja, razmik med vrsticami, povečajo velikost ali tip pisave, kar je pomembno za študente z disleksijo in slabovidne študente). Tudi slepi študenti najlažje berejo besedila v dostopnem Wordovem dokumentu. Več o dostopnih gradivih si lahko preberete v [priporočilih za pripravo dostopnih gradiv](https://didakt.um.si/oprojektu/projektneaktivnosti/Documents/Osnovne%20smernice%20za%20oblikovanje%20dostopnih%20gradiv.pdf) ali pogledate [videoposnetku priporočil za pripravo dostopnih dokumentov v Wordu in PowerPointu](https://www.youtube.com/watch?v=14bdLM6UktU&list=PLhh-Hz52N2Ir-iyMyVu0mHBUrELMjix20).

Izzivi v predavalnici in priporočila

Predstavljanje primera in vodenje diskusije lahko študentom s posebnimi potrebami predstavlja zelo velik izziv. Že samo predstavljanje primera pred študenti in izvajalcem je zelo stresno, še toliko bolj pa vodenje razprave o predstavljenem primeru, problematiki primera in predlaganih rešitvah. Še posebej za študente z govorno-jezikovnimi motnjami, študente z Aspergerjevim sindromom, študente z motnjami avtističnega spektra in študente s težavami v duševnem zdravju. Tudi nekateri študenti z disleksijo pri ustnem izražanju ne najdejo pravih besed, se težje ustno izrazijo ali podajo jasne informacije. Priporočamo, da se s študentom pogovorite o najprimernejši rešitvi in mu ponudite več manevrskega prostora za sodelovanje. Izvedba je mogoča na način, da vi v celoti predstavite primer in vodite diskusijo, študent s posebnimi potrebami pa pri tem sodeluje po svojih zmožnostih (npr. dopolnjuje vsebino, pojasni njen del). Študent s posebnimi potrebami lahko sodeluje tudi v paru in predstavi primer, če se počuti zmožnega, drugi študent pa vodi diskusijo. Alternativa je lahko tudi predstavitev v drugem formatu (npr. video posnetek, PowerPoint predstavitev z zvočno razlago), ki takemu študentu omogoča pripravo v varnem/domačem okolju, za katero ima na voljo več časa.